เปิดทางแบงก์นอกบุกไทย
ธปท.เตรียมเปิดให้ต่างชาติรายใหม่เข้ามาลงทุนตั้งแบงก์ ดันตั้งเป็นนิติบุคคลแทนเปิดสาขา
18 ก.พ. 2556

ธปท.เตรียมเปิดให้ต่างชาติรายใหม่เข้ามาลงทุนตั้งแบงก์ ดันตั้งเป็นนิติบุคคลแทนเปิดสาขา 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงความคืบหน้าการเปิดให้นักลงทุนต่างชาติรายใหม่เข้ามาทำธุรกิจธนาคารพาณิชย์ได้ตามแผนพัฒนาระบบสถาบันการเงิน ระยะที่ 2 ที่จะเริ่มได้ประมาณปี 2557 ว่า ในเบื้องต้นคาดว่ารูปแบบที่จะเปิดให้เข้ามาลงทุนคงเป็นการเปิดสาขาธนาคารพาณิชย์ที่ให้จดทะเบียนเป็นนิติบุคคลในประเทศไทย ในรูปแบบธนาคารพาณิชย์ที่เป็นบริษัทลูกของธนาคารต่างประเทศ หรือที่เรียกกันว่า Subsidiary มากกว่า
อย่างไรก็ตาม การเปิดให้ต่างชาติเข้ามาจัดตั้งธนาคารพาณิชย์นั้น ธปท. จะทำกับต่างชาติที่เป็นกลุ่มประเทศที่มีความสัมพันธ์ทางการค้า การลงทุนกับไทยให้เพิ่มขึ้นเป็นประเด็นสำคัญ 
“สำหรับประเด็นว่าจะเปิดให้ต่างชาติเข้ามาทำธุรกิจธนาคารพาณิชย์ได้มากขึ้นอย่างไรบ้าง โดยเฉพาะรายใหม่ยังต้องรอเวลาอีกสักนิดหนึ่ง ว่าจะเปิดอย่างไรภายใต้เงื่อนไขอะไร” นายประสาร กล่าว
แหล่งข่าว ธปท. เปิดเผยว่า ธนาคารต่างชาติที่ขอยกระดับเป็นธนาคารพาณิชย์ที่เป็นบริษัทลูกของธนาคารพาณิชย์ต่างประเทศ (Subsidiary) จะมีสาขาได้ 20 แห่ง และมีเอทีเอ็มนอกสถานที่ได้ 20 เครื่อง
นอกจากนี้ จะต้องมีทุนจดทะเบียนชำระแล้วไม่น้อยกว่า 1 หมื่นล้านบาท ต้องมีกองทุนต่อสินทรัพย์เสี่ยงไม่ต่ำกว่า 12 เท่า มีสินทรัพย์ด้อยคุณภาพต่อสินทรัพย์ทั้งสิ้นไม่เกิน 3.5% มีผลการจัดอันดับที่ดีตามเกณฑ์ ธปท. และมีการบริหารความเสี่ยงดี 
ปัจจุบันมีธนาคารเมกะสากลพาณิชย์จากประเทศจีนเพียงแห่งเดียวที่จดทะเบียนเป็นบริษัทลูกของธนาคารต่างประเทศในประเทศไทยอีก 15 ราย ล้วนแต่เป็นสาขาของธนาคารต่างประเทศ